Фьодор Тютчев
Когато скръб и скука ни тежат…

Превод от руски: Петър Велчев, 2008

chitanka.info

Когато скръб и скука ни тежат,

и грижа като камък ни терзае —

внезапно, как и откъде, бог знае,

облъхне радост болната ни гръд,

за миналото нещо ни намекне

и сякаш страшният товар олекне.

Така понякога през есента,

когато мрачно е, светът пустее

и голи са горите — в миг повее

горещ и влажен вятър и листа

окапали разпръсне в своя полет —

и ти усещаш сякаш лъх на пролет.

22 октомври 1849

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.